5
Kkelel Tayikof Irel Eklesia
1 Igla ila yarmat re sor bo sa mel sew wegdeg tayikof luwulumi le rechokla mwo rete Kristiano ngo towe yoh le rebe foru. Yarmat re kangaluyey bo ye mel semal mal mo luwulumi le yema hamsuru semal fefel le ril mala temal!+ * 2 Ila ngo be ifa sengal chog ngo hasa habos? Susul mala yebe tayikof dipmi irel mele ngo mal la ye for mele iye sengal ila ye momay le yebe chuy bo towol mel bo chilami. 3-4 Ila mwo iddaw tangugmi ngo luluwal le yai ila ye mel iremi, ngo fael mala idel Samol la yach Jesus, ngo sa mol yai hatugulu kofael mal la ye foru wegdeg le ye tayikof. Ha bela ttey fengal ngo ngang ibe mel iremi irel mala kkamelal Samol la yach Jesus le ye mel irech. 5 Ila habe ngaley Satan mal le bo yebe lliyloh mala holongol bo hare yebe yoh le yebe daor mala ngul irel Ralla yebe budoh Samol iyang.
6 Ye tafel le hami habe habos! Hami ngo ha gola molwe rema sor bo, “Sugfed chog habboloh ngo ye palleng flowa la yebe boloh iyang.”+ 7 Habe hachuya habboloh la sa ssulay le ila mele molfid bo habe taldag. Ila ngo ha bele wochog sew flowa le ye tefoy le tor habboloh iyang, ngo igula le ila sangmi. Bo Gublul Paska we rol yach ila sa fel igla le resa fang Kristus we iy mele Saaf we maligach irel Paska.+ 8 Si towe gubulu Paska le yach irel flowa we yor habboloh we sa ssulay iyang, bo habboloh la mele wegdeg kala ye tayikof mo molfid. Sibe gubulu irel flowa la tor habboloh iyang bo flowa le mele taldag mo katos.+
9 Irel babior we itefawey iremi ngo ikangalugmi bo ha towe choluwa ngalir rechokla rema for maltemay. 10 Mele ila ite sor le rechokla rete Kristiano le rema faor maltemay, hare rechokla re chehaw, hare re machoh, hare rechokla rema mepel ngal todeb. Habe rel chuy mo lal faileng le, ngo sa moch yoh la habe haddaw tangir tappel rechoka. 11 Mala ngang ikekapta ila ha towe choluwa ngal semal le ye sor bo ibismi ngo yema faor maltemay hare ye chehaw hare ma mepel ngal todeb hare yema hatayikofa kaptal yarmat hare ye ma habbelasloh chog hare iy semal cho machoh. Ha towe mongoy ngalir taper rechoka iye senger.
12-13 Te ngang mele ibe hatugulu kofer rechokla te ir Kristiano. Deus mele yebe hatugulu kofer. Te sul mo sengal le hami mele habe hatugulu kofer mekla choluwami? Babior we ye santus ye sor bo, “Ha hachuya yeramtala ye tayikof wegdegel mo luwullumi.”+
+ 5:1 Dt 22:30 * 5:1 Fefel la ila te spegil sil mal le. + 5:6 Ga 5:9 + 5:7 Ex 12:5 + 5:8 Ex 13:7; Dt 16:3 + 5:12-13 Dt 13:5; 17:7 (LXX)