TIMOTHY
Hamadefal
Timothy ila semal Kristiano le ye chil tarmal le ye budoh mo wol Asia Minor, le semal Jews mala sil ngo semal Greek mala temal. Ye loh ye sala mel bo choluwal mo re tipingiyel Paulus irel malekah kowe yal irel yal la foloy fedal. Mele Metamol babior we yael Paulus ngal Timothy ila suluw metmetael mekla ye kapta.
Babior le ila metamol ngo ye kapta kofael foloy ka yete katos irel eklesia le yarmat rebe llugu deper iyang. Foloy ka ila ye pedafengali yar Jews mo yar Gentiles luluwal, ngo ye chapdoh mo irel mala ye sor bo talop le ila ye ssogol molfid. Iwe ngo ye wol sor bo mala chog yebe yoh ngalir yarmat molow iyang, ila mala yebe yoh ngal semal repiy le tor le ye gola. Iwe ngo yor mongoy ka re towe ma mongoy. Iwe ngo yarmat re towe riri. Ye wol mel lal babior le kofael igegel yar be hadarlaho eklesia, iwe mo igegel yar bema mapel. Ye wa mel lal babior kofael tappel wegdeg kala meka metael eklesia mo rechokla re tipingiyer rebe dabey. Iwe ngo yela hartal loh, ngo Paulus yesa hamdefa ngal Timothy wululul mala semal yebe mel iyang ngo yesa fel bo yael Jesus Kristus boy, iwe mo igegel yal be yengang ngalir sibis mo sibis Kristiano.
Palpal Meka Yadol Babior Le
Hamadefal 1:1–2
Hamadefael kofael eklesia mo rechokla re mel bo tamolal 1:3—3:16
Hamadefael yengang la yael Timothy 4:1—6:21
1
Metamol Babior We Yael Paulus Ngal
1 Babior le ila ye budoh mo irel Paulus we lol Kristus Jesus Apostel le Deus le yach Demer mo Kristus Jesus le si lugy depach ngali mele ye duwley — 2 Ngali Timothy, le yesa mel le spegil layi luwul tuwgul le yar Kristiano. Deus le Temach mo Kristus Jesus le yach Samol yebe holbuwah ngo ye hamomayi yal hagiyeg ngalug ngo ye fang ngalug hopos.+
Ha Llugu Dipmi Irel Foloy Kala Yete Katos
3 Idipli bo ho bela mel wol Ephesus le yebe wochog molwe ikangalug bo hobe foru irel yodwe iloloh Macedonia. Yor tot yarmat lobosla le resa fofoloyu tot formel le yete katos. Ila idipli bo hobe mel woal Ephesus bo hobe hapolaho foloy kala yar. 4 Kangalur bo rebe ppoloh mo irel fiyong kala yete katos mo kaptael kofer mokwe chapdohoch muswe. Ikla mekla yema chapidoh fedgel hapatpat. Meka ila tor mele yebe tipingi ngal mala Deus yesa moll yal hatugulu bo yebe faor ngalgich luwul tugulul lal depach. 5 Fael mele isa kangalug ila mala yebe yoh ngalug hachangcheng le yema buyoy mo lal meka bulach yarmat mo irel luluwal ka ye taldag mo irel tugul la ye katos. 6 Tot yarmat resa ttagul tang meka ngo re tai wiri yalleper le fael hapatpat kala tor pelal. 7 Re dipli le rebe mel le chol folol hatobtob la yael Deus, ngo ligdi bo re tamedaf irel mekla re kekapta iwe mo mekla ir resa yitli le resa medaf iyang.
8 Si gula le Hatobtob we ila ye momay igle si hadabe ngal mala faesul igegal. 9 Si towe maligili le hatobtob ka ila ye tugul le ye ffaor le te fal ngalir rechoka re momay, bo fal ngalir rechokla rema hatowas hatobtob, mo rechokla retema taelenga hatobtob kala yael Deus ngo rema faor tayikof, mo rechokla retema hasrowu Deus hare re hasrowu meka ye santus, mo rechokla rema llimeseloh spegil temer mo seler, iwe mo ikla rema lilimesloh yarmat, 10 iwe ngo wol fal ngalir mal ka rema faor fengali maltemay iwe mo fefel kala ye wol ila senger, ngo wol fal ngalir rechoka rema peraf lluyloh yarmat, mo rechoka rema sor ngo re hatugulu tot formel le yete katos hare rechoka rema kapta tot formel le ye tafel ngal meka folol eklesia. 11 Iye foloy la resa wiri mo irel ebangelium we le Deus yesa fang ngalyey bo ibe kapta ngalir yarmat. Iye iy Hapatpat Momay we ye budoh mo irel Deus la ye falmay ngo ye ssor.
Momayel Hagiyeg La Yael Deus Ngal Paulus
12 Ima kangalu Kristus Jesus le iy yach Samol yal hachigchig le iy mele ye fang kkeley irel yengang ka yai. Ima kangalu yal hachigchig bo fael yal foru bo yebe yor mmaley ngo ye duwleyey bo ibe ma hasrowu, 13 ila mwo muswe ngo ima hapatpat tayikofloh irel ngo ihafohoyu fedaley. Iwe ngo Deus ila ye momay yal hagiyeg ngalyey bo fael mala ted yor yai tugul ngo itugla mmekla ifoforu.+ 14 Iwe ngo Samol la yach yesa fangdiy haradiya la yal uwoy ngo ye fang ngalyey tugul mo hachangcheng le yesa mel bo yach irel yach sa sew chog mo Kristus Jesus. 15 Hapatpat le ila ye katos le pangal yarmat ngo rebe taelenga ngo re chepar iyang: Kristus Jesus ye budoh lal faileng le bo yebe hadorar choto hamolfid. Ngang mele ihartael tayikof mo luwullur. 16 Ngo Deus ye ffaho depal ngalyey bo fael mala Kristus Jesus yebe kawraloh lepal momayel hagiyeg la yal, le iy yebe hadorayey, le ngang mele ye kkel yai hamolfid mo luwullur choto hamolfid, bo yebe kkewar ngalir panger rechokla rebe hamirdoh bo rebe chepar irel ngo ye yoh ngalir molow la tor siyal. 17 Ngal King la ye be mel le tor siyal ngo tor fael sew le yebe mes ngo si tema wiri, ngo iy chog Deus, sibe hasrowu ngo ye falmay le tor siyal! Amen.
18 Timothy layi, isa ligdi kofael mele ngalug: le ye wochog molwe re kapta irel kofam rallakowe. Hobe teptap hapatpat kala le ila mala yam pitgil fedeg bo yebe fel yam fedeg ngal mekla ye tayikof. 19 Hobe hakkela depom ngo ho hatarma yam luluwal. Tot yarmat re tay dabey mekla ir re gula le ye bung, iwe re sala ha tayikofa yar tugul. 20 Rechoka iye senger ila ye mel Hymenaeus mo Alexander luwullur we ifangloh ir bo Satan ye bela fang yar hagerger; bo rebe gola bo rebe ppoloh mo irel yar hapatpat tayikofloh irel Deus.
+ 1:2 Ac 16:1 + 1:13 Ac 8:3; 9:4–5